चंडीगढ़, 22 मार्च: अभय चौटाला द्वारा लाए गए काम रोको प्रस्ताव पर चर्चा के दौरान भाजपा विधायक पवन सैनी ने इनेलो विधायकों की तरफ इशारा करते हुए आपत्तिजनक शब्द कह दिया। जिस पर नेता प्रतिपक्ष व इनेलो के अन्य सभी विधायक भडक़ गए और उन्होंने भाजपा विधायक द्वारा कहे गए अपने शब्द को वापिस लिए जाने की मांग की। विस स्पीकर कंवर पाल ने भाजपा विधायक द्वारा कहे गए शब्द को सदन की कार्रवाई से निकलवा दिया। उसके बाद भी इनेलो विधायक पवन सैनी द्वारा कहे शब्द वापिस लेने पर अड़े रहे। नेता प्रतिपक्ष ने कहा कि सरकार चाहे तो उनकी पार्टी के सब विधायकों को निलम्बित करके बाहर निकाल सकती है लेकिन जब तक भाजपा विधायक अपने कहे शब्द वापिस नहीं लेंगे तब तक सदन की कार्रवाई चलने नहीं दी जाएगी। आखिरकार सीएम व अन्य मंत्रियों के हस्तक्षेप के बाद भाजपा विधायक ने अपने कहे हुए शब्द वापिस ले लिए और विधानसभा की कार्रवाई आगे शुरू हो पाई।